**Szentendrei Közös Önkormányzati Hivatal**

**Hatósági Iroda**

2000 Szentendre, Városház tér 3.

Tel: +36 26 300 407

E-mail: ugyfelszolgalat@szentendre.hu

**Tárgy: Fakivágás**

 Tisztelt Polgárok!

Az alábbiakban a fakivágással kapcsolatos leggyakoribb kérdéseket összegyűjtöttük.

**Fakivágás Szentendre város területén**

**1. Milyen fa kivágásához szükséges engedéllyel rendelkezni?**

A 12 cm-nél kisebb törzsátmérőjű fa, valamint a gyümölcsfa kivételével Szentendre város közigazgatási területén a fakivágás engedélyköteles, valamint pótlási kötelezettséghez köthető.

**2. A magánterületen található fa kivágásához is kell engedély?**

Amennyiben a kivágni kívánt fa nem gyümölcsfa, és a törzsátmérője 12 cm-nél nagyobb, úgy a magánterületen található fa kivágása is engedélyhez kötött.

**3. Mit kell tartalmaznia a fakivágási kérelemnek?**

- a bejelentő nevét, levelezési címét

- a kivágandó fa pontos, a beazonosítást lehetővé tévő helyét, megnevezését, darabszámát

- a kivágandó fa talajszinttől mért 1,3 méteres magasságban mért átmérőjét, vagy törzskörméretét

- a kérelem indoklását

- nyilatkozatot arról. hogy a kérelmező a fakivágást önerőből kívánja-e elvégezni

- a fa pótlására tett szándéknyilatkozatot

**4. A kérelem benyújtását követően kivágható a fa?**

A kérelem benyújtását követően Hivatalunk határozatban dönt a kérelmezett fa kivágásáról, valamint a pótlási kötelezettségről, és amennyiben engedélyezi azt, úgy a határozat véglegessé válásától a határozatban megjelölt időpontig végezhető el a fakivágás.

**5. Mi a teendő abban az esetben, ha a határozatban előírt pótlási kötelezettség telken belül nem megoldható**?

A pótlási kötelezettség teljesítésénél, ha az ingatlanon belül, annak területén a telepítés nem lehetséges, pl ’túltelepítést’ eredményezne, vagy nem teljes egészében lehetséges, úgy azt a környezetvédelmi referens javaslatára megállapított egyéb közterületen kell teljesíteni.

**6. Mi a teendő, ha azonnali fakivágásra van szükség?**

A település belterületén a fás szárú növénynek az élet-, egészség- vagy vagyonvédelmi okból történt kivágása esetén a kivágás tényét az azonnali intézkedést foganatosító 3 napon belül bejelenti a kivágás helye szerinti jegyzőhöz, és amennyiben a pótlási kötelezettség feltételei adottak, úgy a jegyző a tulajdonost pótlásra kötelezi.

**7. Milyen iratra van szükség közös tulajdonú fa kivágása esetén?**

Amennyiben a kivágni szándékozott fa társasház tulajdonában áll, úgy a kérelemhez a társasház közgyűlési határozatát, más közös tulajdon esetében minden tulajdonos egyetértő nyilatkozatát csatolni kell.

Amennyiben további kérdése merül fel, kérjük keresse bizalommal a Hatósági iroda munkatársait ügyfélfogadási időben a Szentendrei Közös Önkormányzati Hivatalban (2000 Szentendre, Városház tér 3.), vagy a fenti telefonszámon.

Ügyintéző: Bognár Ferenc András (ügyfélfogadás: szerda 8-12,13-16)

 Szentendrei Közös Önkormányzati Hivatal

 Hatósági Iroda